Dječak s korpom voća
Dječak s korpom voća (italijanski: Fanciullo con canestro di frutta) jest slika italijanskog baroknog slikara Michelangela Merisija da Caravaggia naslikana oko 1593. Čuva se u Galleriji Borghese u Rimu. Slika datira iz vremena kad se Caravaggio, novopridošlica u Rim iz rodnog Milana, probijao u kompetitivnom rimskom svijetu umjetnosti. Model je bio njegov prijatelj, sicilijanski slikar Mario Minniti, prikazan u dobi otprilike 16 godina. Slika je bila u kolekciji Giuseppea Cesarija, "kavaljera iz Arpina", od koga ju je 1607. izuzeo kardinal Scipione Borghese te je stoga moguće da potječe iz razdoblja kada je Caravaggio radio za Cesarija "slikajući cvijeće i voće" u njegovoj radionici; no, može datirati i iz nešto kasnijeg razdoblja kada su Caravaggio i Minniti napustili Cesarijevu radionicu (januar 1594) da bi radili samostalno, prodajući slike preko posrednika po imenu Costantino. Sigurno je da nije mogla nastati prije 1593, kada je Minniti došao u Rim. Vjeruje se da je starija od složenijih slika iz istog razdoblja (za koje je model također bio Minniti), kao što su Gatanje i Kartaši (obje iz 1594), od kojih je potonja privukla pažnju Caravaggiovog prvog važnijeg patrona, kardinala Franceska Marije Del Montea. Vittorio Sgarbi primijetio je neke muriljovske kvalitete u portretiranju na slici koja bi lahko mogla ukazivati na druge slikare iz Cesarijeve radionice. Na jednom nivou ova je slika žanr-scena osmišljena tako da demonstrira umjetnikovu sposobnost da naslika sve, od kože dječaka do kore breskve, od nabora na odjeći do pletiva korpe. Voće se naročito ističe i prof. Jules Janick s Odsjeka za hortikulturu i pejzažnu arhitekturu na Univerzitetu Purdue u Indiani analizirao ga je iz hortikulturne perspektive: "Korpa... sadrži mnogo plodova, svi u gotovo savršenom stanju i uključuje dvobojnu breskvu sa svijetlocrvenim rumenilom, četiri grozda – dva crna, jedan crveni i jedan 'bijeli', zreo i raspuknut šipak, iz kojeg iskaču crvena zrna, četiri smokve, dvije od njih prezrele, crne, obje raspukle, te dvije svjetlije, dvije mušmule, tri jabuke – dvije crvene: jedna rumena, a druga s prugama, te jedna žuta s crvenkasto-smeđom mrljom i ožiljkom, dvije grane s malim kruškama: na jednoj je pet žutih sa svijetlocrvenim 'obrazom', a na drugoj, poluskrivenoj, s malim žutim, zarudjelim plodovima. Ima i lišća koje pokazuje razne poremećaje: istaknuti zeleni list vinove loze s tačkama od gljivica i drugi, s bijelim jajašcima insekta koja podsjećaju na jajašca moljca uvijača lišća (Choristoneura rosaceana) te listovi breskve s raznim tačkicama." Analiza ukazuje da je Caravaggio ovdje realističan. Uhvativši samo ono što je u korpi, ne idealizira ni njihovu dozrelost ni njihov aranžman – a ipak, gotovo čudesno, voće i dalje privlači posmatrače da ga pogledaju, jer je ono za njih vrlo lijep i izvrstan predmet.